runetrust/blame-folketinget-dk huggingface dataset:
Christoffer Aagaard Melson (V), 2024-12-13:
Min forståelse, bl.a. ud fra Sundhedsstyrelsens svar, er, at man har fokus på området og det at få skabt en bedre vejledning også ud til praktiserende læger og speciallæger i forhold til at sikre, at de kvinder, der har den her sygdom, får den rigtige behandling og også bliver henvist til de rigtige steder.
Vi har jo to centre i Danmark, et på Rigshospitalet og et i Aarhus, hvor man har en meget specialiseret behandling.
Og noget af det er jo, at det skal koordineres, f.eks. med tarmkirurgi i de svære tilfælde, og derfor er der begrænsninger på, hvor mange steder man kan lave den her behandling.
Så ud fra Sundhedsstyrelsens svar synes jeg, at jeg samlet set har en tryghed i, at vi mere og mere informerer om, at det rent faktisk er en sygdom, hvor man i samfundet, uheldigvis for sent, har fået tænkt igennem, hvor det er, at den specialiserede behandling skal foregå.
Så kan vi selvfølgelig følge med i, at der er nok information, og at informationen kommer helt ud, men jeg er egentlig rimelig tryg ved, at der er noget ensartethed i den måde, man gerne vil gå til det her på på tværs af vores sundhedsvæsen.
Louise Brown (LA), 2024-12-13:
Tak, og tak for talen.
Endometriose Fællesskabet er jo også selv kommet med et bud på en handlingsplan.
Igen vil jeg anerkende, at ja, der er sat penge af rundtomkring, men kunne faren ikke netop være det her med, at der ikke er en fælles ensretning, altså én handleplan for, hvordan vi griber det her område an?
Så forsvinder de her penge ud, og måske ender vi med, at den her ensretning ikke kommer, sådan at de mennesker, der har endometriose, rent faktisk ikke oplever den effekt, det ville have, at man netop samlede tingene og havde en fælles strategi.
Lea Wermelin (S), 2024-12-13:
Der kan vi høre opråbet fra ministeren nede i salen.
Altså, det er jo ikke sådan – og det tror jeg måske også fremgår af alle mulige andre sundhedsdebatter, vi har – at der ikke bliver løbet stærkt generelt i vores sundhedsvæsen.
Nu har vi lige forhandlet en stor sundhedsreform, og det gør vi jo, fordi vi generelt gerne vil have et sundhedsvæsen, der fungerer.
Vi synes, det her vigtigt, og vi vil gerne være med til at tale om de næste skridt, men til det der med her at lave en eller anden vedtagelsestekst, hvor man binder noget økonomi, som vi ikke har finansieret, vil jeg sige, at vi har lavet nogle rigtig gode initiativer; dem er vi glade for, og vi kommer fortsat til at have fokus på det her område.
Rosa Lund (EL), 2024-12-13:
I forhold til det der med at tale om næste skridt så er det vel præcis det, vi gør i den her debat i dag.
Vi har vel en debat om, hvad der så skal ske nu.
Jeg kan jo se på vedtagelsesteksten, at man også i regeringen gerne vil have en handleplan.
Jeg forstår bare ikke, hvorfor man ikke vil sætte penge bag.
Det kræver 2 mio. kr.
Mon ikke der findes en reserve i Indenrigs- og Sundhedsministeriet på 2 mio. kr., som ligger og samler støv et eller andet sted, og som vi kunne bruge på det her?
Lea Wermelin (S), 2024-12-13:
Det, jeg sådan set gennemgik, og som jeg også synes ministeren fint fik forklaret, er jo nogle af de ting, hvor der er sat penge af.
Så kan man jo altid diskutere, om det er nok, og hvad de næste skridt er.
Det synes jeg vi skal tale med hinanden om.
Men det der med her i Folketingssalen at komme med forslag, som ikke er finansieret, er jo bare ikke den måde, Socialdemokratiet arbejder på.
Vi har lige stemt finansloven igennem, og der har vi jo lavet en samlet økonomi.
Og der ligger nogle forskellige initiativer i forhold til at gøre noget ved det her – både ude i sundhedsvæsenet, som vi har talt om, men jo også på andre områder, bl.a. i forhold til netop forskningsdelen.
Jeg synes, det er dejligt, når der er engagerede folketingsmedlemmer på tværs af partier, der går sammen om problemstillinger, som de synes er vigtige.
Nu er det et bredt parti, jeg er en del af, og vi har derfor mange engagerede medlemmer på sundhedsområdet.
Jeg tror, at ordføreren fik nævnt i sin tale, at det var Socialdemokratiets sundhedsordfører, der var med i alliancen, hvilket jo er mig selv, og hvis det var mig, tænker jeg, at jeg ville vide det.
Det er det ikke; det er vores andet dygtige medlem af Sundhedsudvalget Camilla Fabricius, som har været med til at tage initiativ til det.
Så præcis hvordan det arbejde skal struktureres, bakker jeg helt op om, men det tænker jeg nok er lidt for meget at svare på på hendes vegne.
Louise Brown (LA), 2024-12-13:
Og tak for en fin ordførertale.
Som jeg også selv nævnte i min ordførertale, anerkender jeg initiativet med alliancen for kvinders sundhed.
Timingen er måske en smule pudsig, altså det, at den bliver offentliggjort sådan lige et par dage op til, at vi skal have den her debat i salen.
Jeg er også blevet kontaktet tidligere af både Socialdemokratiet og Moderaterne om at tage debatten her af i dag.
Så bliver jeg bare optaget af: Kan vi regne med, at den her alliance for sundhed så også kommer til at lave noget handling, altså at der kommer noget handling bag – så det ikke bare er ord og en proformating?
Theresa Berg Andersen (SF), 2024-12-13:
Den kommer senere.
Så er der ikke flere spørgsmål til ordføreren.
Vi siger tak til fru Louise Brown fra Liberal Alliance.
Den næste ordfører, der får ordet, er fru Lea Wermelin fra Socialdemokratiet.
Louise Brown (LA), 2024-12-13:
Det overlader jeg til et andet parti.
Det var ikke det, jeg sagde.
Der mangler ikke penge, der mangler fornuft.
Lea Wermelin (S), 2024-12-13:
Okay, så det er klart svar på, at man ikke løftede det i forbindelse med finanslovsforhandlingerne.
Nu var der ikke lige et svar på det med SSA-forhandlingerne, men mig bekendt er det, der blev vedtaget, noget af det, som regeringen havde lagt på bordet til at starte med, så der løftede man det heller ikke.
Og det, der så bliver sagt i dag, er, at der ikke er behov for flere penge.
Jeg skal bare være sikker på, at jeg forstår Liberal Alliance rigtigt, altså at vi har den her forespørgselsdebat, og at det er supervigtigt, men at det, man må forstå på Liberal Alliance, er, at der ikke er behov for flere penge, og at partiet i hvert fald ikke rejser krav om det.
Rosa Lund (EL), 2024-12-13:
Tak for det.
Og tak for talen.
Jeg undrer mig jo over, at man ikke vil sætte penge bag den her handleplan, som man så gerne vil have.
Jeg har jo også læst i Berlingske, at man har lavet en alliance, som skal sætte fokus på kvindesygdomme.
Det synes jeg er ekstremt vigtigt.
Som ordføreren nok ved, var det Enhedslisten, som fik ind i forskningsforhandlingerne både sidste år og i år, at der skulle sættes fokus på kvindesygdomme.
Så havde vi en lang diskussion om, om de penge også skulle gå til forskning i fertilitet, og derfor blev klumpen af penge til forskning i kvindesygdomme jo mindre.
Derfor er der ikke særlig mange penge på det her område, og derfor har vi jo brug for at sætte penge bag, når vi gerne vil have en handleplan.
Så jeg vil gerne spørge den socialdemokratiske ordfører: Hvorfor sætter man ikke penge bag?
Peter Kofod (DF), 2024-12-13:
Tak for det, formand.
Der er mange ting at se til på sådan en fredag formiddag på Christiansborg.
Det er godt, det hele kunne lykkes.
Jeg vil gerne starte med at sige stort tak til Liberal Alliance og fru Louise Brown for at have fremmet den her debat i Folketinget.
Det er et enormt vigtigt spørgsmål, som Folketinget nu får lejlighed til at diskutere.
Det har man også gjort før i andre sammenhænge, men det er et enormt vigtigt område at sætte fokus på, og det er godt, at vi kan finde anledning til at drøfte det i Folketingssalen også.
Tidligere ordførere har jo været inde på det, nemlig at endometriose er et meget alvorligt problem for enormt mange kvinder.
Det kommer til udtryk på mange måder, som er varierende for kvinder, og en af de sådan store ting er, at den her lidelse hænger sammen med ufrivillig barnløshed.
Vi kommer jo i en situation, hvor vi godt kunne tænke os, der blev født nogle flere børn i Danmark, så det er bare for at sige, at det jo er et af de helt tunge problemer, det her hænger sammen med.
Derfor er vi også glade for den her vedtagelsestekst.
Jeg hører jo heller ikke nogen af regeringsordførerne mene noget andet.
Det er noget, der er ret bred opbakning til i Folketinget, altså at vi skal blive meget bedre til at håndtere det her vigtige spørgsmål.
Tak for ordet.
Louise Brown (LA), 2024-12-13:
Tak, og det er også bare en kommentar.
Tak for talen, og tak for, at ordføreren tog sig tid til at fremsætte talen, på trods af at være blevet sprunget over i talerrækken.
Det var på grund af vigtige ting, har jeg forstået.
Så tak for det, og tak for at være med i vedtagelsesteksten.
Kris Jensen Skriver (S), 2024-12-13:
Tak for det, og tak for ordet.
Jeg vil gerne starte min tale med at takke SF for at rejse debatten her og være enormt aktiv i kampen for en bedre dyrevelfærd i Danmark.
I det her tilfælde er det med et særligt fokus på fisk og den viden, vi er ved at få.
Det hilser jeg meget velkommen.
For os i Socialdemokratiet er det helt afgørende, at vi sikrer en god dyrevelfærd i Danmark.
Det gælder for alle dyr.
Jeg vil også gerne starte med at understrege et andet eksempel, der ikke lige har været oppe i debatten i dag.
Det er eksempelvis ikke i orden, når man spiser jomfruhummere levende, som vi også har hørt eksempler på ude i pressen.
Det er nemlig ikke god dyrevelfærd.
I forhold til den gode dyrevelfærd er vi til gengæld i Socialdemokratiet meget glade for den brede aftale, der blev lavet tidligere på året mellem rigtig mange partier herinde i Folketinget.
Det er en aftale, som en bred kreds af partier i Folketinget kunne bakke op om.
Det er utrolig stærkt, at så mange partier i Folketinget er blevet enige om mange forskellige indsatser for at forbedre dyrevelfærden, og vi tror på, at netop den aftale vil være med til at løfte dyrevelfærden i Danmark.
Et af de initiativer, der er med i aftalen, omhandler netop det, som SF gerne vil løfte her i dag med forespørgslen.
Det drejer sig om initiativ nr. 28, som handler om en videnssyntese om dyrevelfærd for fisk, for vi har netop brug for mere viden på området.
For at vi kan tilegne os mere viden, er det aftalt, at DTU Aqua skal kigge på det her samt på, om der er behov for yderligere tiltag og forskning.
Vi modtog i går noget materiale herfra.
Det handler for os i Socialdemokratiet om, at vi kan træffe beslutninger på et oplyst grundlag, og her må vi sige, at vi ikke ved så meget om fisk, som vi gør om eksempelvis andre dyr, som ministeren også redegjorde for i sin tale.
Men den nye viden arbejder vi på at få.
Vi skal hele tiden blive klogere, og ministeren har redegjort for, hvordan der også arbejdes videre med den.
Jeg ser frem til at dykke ned i det, og så ser jeg frem til at modtage anbefalinger til de efterfølgende drøftelser, der kommer til at pågå i aftalekredsen.
Afslutningsvis vil jeg gerne igen understrege, at vi bakker op omkring de intentioner, der ligger her.
Vi bakker op om, at vi skal have god dyrevelfærd for vores fisk.
Vi bliver hele tiden klogere, og vi skal hele tiden sørge for, at fisk bliver produceret på en hensigtsmæssig måde.
Det må og skal være i alles interesse.
Med de ord vil jeg også meddele, at Socialdemokratiet kan bakke op omkring den vedtagelsestekst, som hr. Carl Valentin læste op tidligere.
Erling Bonnesen (V), 2024-12-13:
Vi har behov for alle sammen, tror jeg – jeg har i hvert fald – eller mange har behov for at blive klogere på det her, og så tager vi det seriøst og ser, hvad forskerne kan fortælle os, og så tager vi tingene derfra.
Kim Edberg Andersen (DD), 2024-12-13:
Jeg følte faktisk, jeg blev nødt til at læse flere ting i det, for Venstre går op og ligesom bakker fuldtonet op om SF, som dybest set sagde, at fiskeri og børn og hundehvalpe lidt var det samme, og at man derfor skulle danne det her billede af, at, du ved, smerte på en baby og smerte på en torsk på en krog var det samme.
Det er de billeder, jeg gerne vil have ud.
Og så tænkte jeg, at hvis vi var i gang med at danne billeder af, hvad det kunne være, ville jeg da lige nævne de her dyr, der kommer til at dø af sult, fordi man ikke fodrer dem.
Men jeg håber, at Venstre i hvert fald har logikken i behold, så vi nu søger mere viden og sikrer, at vi stadig væk kan få fisk at spise.
Erling Bonnesen (V), 2024-12-13:
Tak for det.
Jeg kan høre, at der lige pludselig bliver læst alle mulige andre ting ind i det her spørgsmål.
Hvis jeg så lige læser alle de ting ud af spørgsmålet igen og så besvarer det, som ordføreren rent faktisk spørger om, nemlig om at gøre aflivningsprocessen bedst mulig og mest skånsom, vil jeg sige, at det er der jo ikke nogen der kan være uenige i.
Kim Edberg Andersen (DD), 2024-12-13:
Tak for det.
Det første spørgsmål er vel dybest set, om Venstre anerkender, at det er ubehageligt at være den, der skal spises.
Altså, hvis du er en fisk, er det lidt ubehageligt.
Så præmissen for, hvad vi kan tillade, er jo, at ubehaget, smerten er så kort som muligt.
Er det ikke så enkelt for Venstre, at det dybest set er det, vi stræber efter?
For for elefanterne var det jo i længere tid.
Og dem spiste vi for øvrigt slet ikke.
Så dyr kan jo faktisk blive behandlet grimt uden at blive spist, og det skal vi have kigget ind i, og det kommer Danmarksdemokraterne også til, når vi sætter de her store drøvtyggere ud og nægter at tilskudsfodre dem i nationalparkerne.
Vi vil gerne hjælpe Venstre hjem til sådan at have et borgerligt syn på verden.
Er det, vi stræber efter, ikke, at de dyr, som vi spiser, bliver udsat for mindst mulig både smerte og angst, men at vi ikke kan undgå det fuldstændig, når nu vi har tænkt os at bruge animalsk protein til at blive mætte af?
Erling Bonnesen (V), 2024-12-13:
Tak for det.
Jamen vi vil læse de kommende undersøgelser m.v. meget nøje og se, hvad der kommer til at stå i dem.
Vi ved jo sådan fra forskellige forskere, at de nogle gange kan komme til forskellige resultater.
Det siger jeg ikke at man gør her – jeg skal ikke foruddiskontere noget som helst – men jeg synes, det er fint, at man får kigget på det.
Carl Valentin (SF), 2024-12-13:
Det vil jeg gerne kvittere for.
Jeg synes, man godt kan opleve, at folk kan grine lidt, når man taler om fisks velfærd, og det forstår jeg egentlig godt, for det er jo ikke noget, vi har snakket så meget om.
Jeg synes bare, at når vi faktisk begynder at have noget forskning på området, som er ret tydelig, og både ministeriet og Fødevarestyrelsen klart siger, at fisk kan føle smerte, og at de også er dækket ind under dyrevelfærdsloven, så er det noget, vi bør tage alvorligt.
Så jeg glæder mig til fortsat at debattere det her med Venstres ordfører.
Erling Bonnesen (V), 2024-12-13:
Tak for det.
Jeg kan godt huske sagen med elefanterne, for jeg var faktisk en central del af drøftelserne blandt flere ordførere på daværende tidspunkt om også at få udvirket den løsning, som vi kender i dag.
Jeg har faktisk også været en tur på Lolland og konstateret, at de rent faktisk har det godt.
Det håber jeg også at hr. Carl Valentin vil konstatere på et tidspunkt.
Det kan vi også konstatere på baggrund af den brede opbakning, der er til forslaget til vedtagelse her.
Så jeg skal ikke drage konklusioner på nuværende tidspunkt.
Det er ikke for at lægge det væk, for jeg har også behov for at blive klogere på det her.
Så det er det, jeg ser frem til.
Carl Valentin (SF), 2024-12-13:
Tak for det, og tak for talen.
Ordføreren fremhævede det her eksempel med, at der er nogen, der ligesom har spist en jomfruhummer levende.
Det er ret voldsomt for mig at se, og det er i øvrigt ulovligt.
At koge en hummer levende ved vi også er ulovligt, efter jeg stillede Ministeriet for Fødevarer, Landbrug og Fiskeri spørgsmål til det.
Til gengæld er der masser af praksisser i hummerfiskeriet, som vi ikke aner om er lovlige.
Det gælder f.eks. hummere, der bliver skyllet levende i en skylletromle f.eks., eller hummere, der lægges levende i en sulfitblanding.
Der er mange ret vilde eksempler.
Synes Socialdemokratiets ordfører, at det er ved at være tid til, at vi får noget konkret lovgivning – også for, hvordan man behandler jomfruhummere i fiskeriet?
Kris Jensen Skriver (S), 2024-12-13:
Tak for det.
Jeg kan konstatere, at der er sendt spørgsmål over i forhold til netop det her med jomfruhummere, som ordføreren omtaler.
Jeg ser frem til også at modtage nogle svar på det, og så kan vi tage stilling derfra.
Ligesom på det øvrige område har vi også her brug for mere viden.
Kris Jensen Skriver (S), 2024-12-13:
Men jeg er da glad for, at ordføreren også anerkender, at det altid er godt at tilegne sig viden.
På den baggrund kan jeg undre mig over, at Danmarksdemokraterne ikke er med i aftalen, hvor vi netop har sagt, at vi vil tilegne os viden.
Kim Edberg Andersen (DD), 2024-12-13:
Nu er jeg jo nordjyde, og vi ved godt, at vi altid kan blive klogere, og vi bliver også tit gjort opmærksom på, at vi kan blive klogere.
Så vi har jo søgt viden f.eks. ude ved fiskerierne, og de er jo faktisk allerede i gang og regner med at indføre et kodeks på hummerfiskeri i 2025.
Så det er jo forskellen.
Jeg behøver ikke stille mig op og sige, at alle dem, der synes, at fiskere er mordere, skal stemme på mig, og så hundehvalpe og babyer.
Jeg går til erhvervet og spørger, om de er bevidst om, at der er kommet den her forskning.
»Ja, det er vi«.
»Har I tænkt jer at gøre noget?«
»Ja, for søren, det kan vi da heller ikke leve med, for vi er jo omsorgsfulde mennesker og lever af fiskeriet, og vi ønsker heller ikke, at det her protein på nogen måde bliver splittet ad eller lider mest muligt, før det kommer på tallerkenen«.
Så det er jo forskellen.
Jeg ved, at jeg har behov for at søge viden, så jeg søger den, og derfor ved jeg jo så, at de allerede arbejder på et kodeks.
Det er jo glædeligt at se, at jeg så stadig væk kan invitere en socialdemokrat ud i fremtiden, hvor jeg ikke behøver kun at gå i salatbaren.
Kris Jensen Skriver (S), 2024-12-13:
Det er altid interessant at følge hr. Kim Edberg Andersen og hans mange tanker, der kan vandre mange forskellige steder hen.
Jeg synes, der bliver lagt nogle ting i munden på mig og mit parti i det indlæg, der kom her.
Som jeg sagde, ønsker vi, at vi fortsat skal kunne producere fisk i Danmark.
Vi ønsker også at få ny viden, som vi også har indgået aftale om med dyrevelfærdsaftalen.
Jeg ærgrer mig over, at Danmarksdemokraterne ikke gik med, for jeg synes faktisk, at det må være helt rigtigt, som vi siger, at vi skal modtage nogle anbefalinger og tilegne os noget ny viden og derefter tage stilling til, hvad det eventuelt kan kalde på, i forhold til hvad vi har brug for af ny viden på området.
Jeg er fuldstændig med på, at hr. Kim Edberg Andersen ved rigtig mange ting.
Men jeg tænker også, at hr. Kim Edberg Andersen, ligesom jeg også kan, kan blive klogere.
Det er i bund og grund det, som det her handler om.
Kim Edberg Andersen (DD), 2024-12-13:
Tak for det.
Det er det der med påstandene, når de kommer.
Først har vi en ordfører fra SF, der siger, at det her handler lidt om hundehvalpe og babyer, og nu river vi en hummer over, og så har vi billedet i hovedet af, at vi faktisk river sådan en hundehvalp midt over, ikke også?
Lad os nu lige få fakta på bordet.
De hummere, hvor halen bliver hevet af, er hummere, der er blevet knust.
De er døde.
Det giver ingen mening, for der er færre penge i det.
Altså, hvorfor skulle de tage en fuldstændig hel hummer og rive den over bare for at være ond ved en hummer?
Det er bare lige, så Socialdemokraternes ordfører ikke bliver forvirret eller køber ind på præmissen om, at fiskerne bare er ude på at gøre det mest muligt smertefuldt.
Det, jeg gerne vil høre, inden de bliver fuldtonede veganere i hele Socialdemokratiet, er, om vi er enige om, at uanset hvad, vil der ved animalsk protein på en eller anden måde være noget ubehag, smerte og følelser involveret.
Så jeg vil gerne høre, om Socialdemokraterne har tænkt sig at fortælle deres vælgere, at fremtiden er springbønner og asparges, eller at vi finder ud af, hvordan vi sørger for, at alle produktionsdyr har mindst muligt ubehag, inden de ender på tallerkenen.
Kris Jensen Skriver (S), 2024-12-13:
Jeg ser også frem til de videre drøftelser, og jeg ser frem til at modtage anbefalingerne, så vi også får et helhedsbillede af, hvordan vi kan sikre en så hensigtsmæssig produktion som muligt, for det er afgørende for mig, at vi også fremover kan producere fisk i Danmark, men selvfølgelig gør det så hensigtsmæssigt som overhovedet muligt.
Carl Valentin (SF), 2024-12-13:
Vi ved jo, at de kan føle smerte.
Derfor virker det for mig sådan ret let at konkludere, at der i hvert fald er nogle af de praksisser, der foregår i dag, som er ret vilde, f.eks. når man river en hummer levende over på midten, som man har set i fiskeriet.
Så jeg synes, der er plads til, at vi politikere går ind og regulerer lidt.
Jeg glæder mig til at diskutere det videre med Socialdemokratiet.
Vi er for hurtige til at gå ned fra talerstolen i dag.
Tak til hr. Erling Bonnesen for talen.
Jeg kunne godt tænke mig at spørge lidt ind til ordførerens sådan dyreetiske overvejelser, i forhold til hvornår noget er et stort problem.
For nogle år siden kan jeg huske at man befriede nogle elefanter fra cirkus.
Jeg syntes, det var godt, man gjorde det, men jeg syntes ikke, det var så vigtigt, fordi det kun handlede om nogle få dyr.
Det kunne tælles på fingrene, hvor mange dyr der fik gavn af de tiltag.
Når vi taler om fisk, er det jo vitterlig milliarder af dyr, som faktisk gennemgår nogle praksisser, som vi mennesker står bag.
Betyder det noget for ordføreren, hvor stor en skala det her problem er på – hvis man anerkender, at der er et dyreetisk problem?
Erling Bonnesen (V), 2024-12-13:
Tak for det.
I Venstre er vi også som de fleste andre meget optagede af dyrevelfærd.
Derfor er vi i Venstre også rigtig glade for, at vi har fået indgået den første dyrevelfærdsaftale, som også har til hensigt, at vi passer bedre på alle vores dyr.
Hvordan er det så med fisk?
Det ved man reelt ikke meget om – i hvert fald ikke nok om – og derfor er det også meget fint, at vi så bliver klogere på det, får det undersøgt osv.
Der er også fint blevet redegjort for, at der nu er blevet lavet en række studier, men har man så været hele vejen rundt om det hele, og er man så klar til alle konklusioner?
Det er vi ikke.
Men vi er klar på allerede nu at gå i gang med at indhente mere viden på området og kort og godt tage de her spørgsmål seriøst: Hvad kan der komme ud af at få set noget mere på det?
Det bakker vi op om, og så tilslutter vi os i Venstre også det forslag til vedtagelse, som netop er blevet læst op af Carl Valentin.
Carl Valentin (SF), 2024-12-13:
Tak til ministeren for at tage pænt imod den her debat og også for arbejdet med at lave en vedtagelsestekst sammen.
Det er jeg virkelig glad for.
Jeg er glad for, at man tager det her seriøst og gerne vil arbejde videre med det.
Vi har dog ikke set noget politik fra regeringen på sådan konkret at skabe forbedringer for fisk.
Jeg kunne derfor godt tænke mig at høre: Når vi nu skal have nogle fiskeriforhandlinger om ikke så forfærdelig lang tid, kan vi så regne med, at regeringen kommer med nogen som helst former for initiativer, som kan sikre bedre dyrevelfærd for fisk?